Egy székely „falusi ember” levele Szász István Tashoz

Kedves doktor úr! Nehezen vettem rá magamat, hogy ezt a levelet megírjam. Szívesebben beszámoltam volna egy  szép európai helyszínről, de úgy érzem, ezt az írást már nem halaszthatom tovább.  Egy jó ideig féltem, hogy ezeket leírni meg Önnek elküldeni, rosszat teszek. Ne szépítsem, a doktor úr is már elért egy szép magas kort, most már törékeny egészséggel, és hogy még tőlem is csak a ,,rosszat" ,,lehangolót" kapni, hát nem segíti az Ön helyzetét. De most már arra gondolok, ha még csak hallgatok, már azzal is hazudok önnek. 
Nem nehéz kitalálni, hogy miről írok. A választás, és abból amit lekövetkeztethetünk, Bogár Lászlót idézve: ,,a magyar társadalom döntő többsége számára az életről, létezésről sőt a valóságról való képzetei végtelenül lehorgasztóak vagy szörnyűek". Vagy ő Orbán Viktort is idézi-hedonista pogányok lettünk. Bogár folytatja: drámai metafora, de szószerint igaz. A magyarság többsége  lelki, erkölcsi, szellemi állapota használhatatlan állapotban van. Valószínű, hogy Ön is meghallgatta azt a pod castot (ahol még hasonló mondatok hangzanak el, a cím: Az elveszett jelentés...).
Ehhez mit tehetnék hozzá? Elég szomorú helyzetjelentés, és a podcast végével sem tudok egyetérteni, röviden, primitíven így írom: újragombolni a kabátot. Nagyon már nincs mit. Nem is az elvesztett választás a nagy baj (végül is nem nyerhetett a Fidesz  míg a világ,), hanem az általános szellemi, erkölcsi helyzet . Ennek a nagy ( és én már gyógyíthatatlannak tartom) betegségnek csak tünete az elveszített választás. Van még ilyen tünet:- az utolsó népszámláskor a magyarság többsége nem tartotta fontosnak a vallási, felekezeti hovatartozását megjelölni.
-a 2025-ös születési szám történelmi mélypont: 74.500 születés ( ez 1900-ban 260.000 volt, de még az ötvenes években is felette a 200.000-nek, a trianoni határokon belül.).
-Budapestet simán nyerte a magyar politikum dísz-szamara kétszer is (a mai modern világban -angol tudás meg hajtási jogsi nélkül).
Persze magyarázkodtunk, hogy a rossz szülési statisztika, a kovid meg a Gyurcsány éra miatt kialakult alacsony szülőnői kohorsz miatt lett. Meg hogy a vallási hovatartozással kapcsolatban rosszul fogalmazták meg a kérdéseket. Meg hogy a választási propagandában az ellenfél ügyesen használta az ún. influenszer technikát. És ez a fiatalokat elérte, a Fidesz üzenete meg nem. De hát kérem: 16  év kormányzásról van szó. Nem az volt, mint 98 és 2002 közt, hogy ,,kormányon voltunk, de nem hatalmon". Itt 16 évnyi  oktatáspolitika, a hivatalos médiának kormányzati kézben tartása, és ezen kívül ugyancsak szerepelhettek kormánypárti influenszerek is a médiában. És igenis az eredmények propagandája is megvolt: hisz még a rezsiszámlákon is fel volt tüntetve, hogy azok a számok piaci áron ennyi meg ennyik lennének... Hogy a negatív tartalmú választási szövegek elriasztóak voltak. Hát azok bizony valóságosak voltak: Brüsszel sokszor kimutatta a foga fehérét, tiszta volt, hogy onnét mi fog jönni: Ukrajna háborúját a végletekig finanszírozni, beengedni a migránsokat, kivezetni a rezsicsökkentést, a gyerekeink nevelését átadni holmi obskurus csapatoknak és létrehozni az európai egyesült államokat. De itt már a magyarság erkölcsi, szellemi állapota mondott csődöt, amikor ezek a fenyegetések a többségét hidegen hagyta. Aztán meg olyan hangok, hogy ha a Fidesz egy választási törvényváltoztatással arányossá tette volna a választási rendszert, akkor csak sima Tisza-többség lesz, az alkotmányozás lehetősége nem nyílik meg Péternek.  De már ez sem segített volna - Bogár Lászlót idézve - a magyarság szellemi-erkölcsi állapotán. 
Most tudok okoskodni, hogy én a reményről már két éve lemondtam, barátoknak addig is leírtam, hogy vesztettünk. Hogy ez csak a látszat, hogy mi azért mások vagyunk, mint a nyugat-európaiak, inkább a ,, földön élünk". Annyi volt a különbség, hogy nekünk volt egy stabilan, hosszú ideig vezető konzervatív csapatunk, élén Orbán Viktorral. És írtam, de nélküle mi lesz? Jobboldal igen, de konzervativizmus nélkül. És enélkül a jobboldal majd belesimul a ménströmbe, és akkor mit csináltunk? A kanadai haver három éve küldött egy előadást Jordan Peterson filozófussal. És ő is áradozott, hogy itt bezzeg Magyarországon.... Aztán válaszoltam: most a Fidesznek minden megvan: pénz, paripa , fegyver. De mi lesz egy elvesztett választás, vagy Orbán Viktor nélkül? Van MCC, konzervatív konferencia, meg ilyen-olyan jól megfizetett agytrösztök stb. De egy más fordulattal az új hatalom rekvirál, elkoboz, és Brüsszelnek nem lesznek jogállami aggályai. És többé Jordan Petersonnak még szállodát sem tudnak fizetni. Hát ezekről Önnek nem beszéltem, abban volt mindig egy kis búvópatakszerű remény. Hogy Trump nyert, ezt a hullámot még meg tudja lovagolni Orbán Viktor, hogy majd itt Budapesten írja alá Trump és Putyin a háború lezárását Orbán Viktor áldásával...  2019-ben volt még optimizmusom, a születési arány az 1,17-ről  felment az 1,60-ra, öt év alatt, a házasságok szám duplázódott, Csok, stb. na talán lesz egy nagyszerű hullám... Nem lett.
Nehéz kiírni, kimondanom: doktor úr, vesztettünk! Nem  a választást, ahogy még írtam, az csak a nemzeti nagybetegségünk tünete. Egy lassú halódás, átalakulás lesz, amiket már én sem érek meg. Visszacsinálni, újítani már nem lehet. 16 év, mondhatni kegyelmi időszak. Ilyen többet nem lesz, még Orbán Viktorral sem, és ő sem halhatatlan. Hogy majd egy év és a nagy tiszás tömeg rájön, hogy átverték és majd fellázad... Ne áltassuk magunkat! Ha ez meg is történne, mire mennénk vele? Ilyen tömegű prolival mihez lehet kezdeni, akit a hangulatai és nem az erkölcsi, szellemi adottságai vezetnek? Nemzetépítés? Ugyan....ezekkel?
Fidesz-megújulás? Ugyan! Ennek a parlamentáris, pártszervezési  folyamatnak, rendszernek és működésének van egy logikája, menetrendje, ez ilyen marad. Lehet szépen  kozmetikázni, átalakítani nem. Bizony Nem lehet más a politika. Nemegyszer a Fidesz-sajtó bölényei panaszkodtak, hogy semmi beleszólásuk nincs a propaganda folyamatokba. Hát akkor kinek van? Az, aki  (nem keresem a nevét), irányította, aztán a vereség után rögtön nyilvánosan sírt és átadta az egész bagázst? Jöhet egy megújult Fidesz, ismét egy ilyen névtelen nagykutya fogja irányítani a propagandát, sok pénzt elverve, és primitív szinten. (Már írtam önnek, októbertől a Kossuth rádió híreit, hírmagyarázatait képtelen voltam hallgatni.). Keserűen nézem, hallgatom, hogy Demeter Szilárd meséli, hogy egyszer a Karmelitába is behívták, mert nem tudom, valami zenei adást nem valami nagykutyának adott oda.  Ki volt az a nagykutya, ki hívta be Demetert a Karmelitába? Miért nem mond neveket? Ez bizony nem megújulás csak mismásolás. És ez megy tovább is.
Úgy látom, hogy ezzel a modernitással meg a jóléttel elmegy a tömeg többségének a józan esze. Ez egy folyamat, késleltetni lehet, megállítani nem. Ezzel már Trump és csapata sem fog bírni, egy Fidesz még kevésbé. 2010-ben sem a nemzeti felbuzdulás nyert, hanem a katasztrofális Gyurcsány kor elleni elégedetlenség. A kultúraváltással, vagy inkább a lezüllésével már sokat foglalkoztak nálamnál okosabbak és tanultabbak. Ez csak ráerősít a rosszra. Mihez fogjunk? Okosat nem tudok mondani, ha tudnám, már rég nem kamiont vezetnék. Csinálnunk kell, amit eddig. Valami szigetek fognak alakulni, ezekben mi és a hozzánk hasonlók próbáljuk - hogy nagy szavakat használjak - a lángot őrizni. Tudom, a vereségtudat nagyon leverő, de hát még szerencsére megvan az istenhitünk.

A jó Isten segítse a doktor urat. Szeretettel, Ernő.

Szász I. Tas magyarázó szavai: 

Ezt a levelet most kaptam egy székely falusi embertől, aki kamionsofőrként
járja a világot és mindenhonnan ír nekem, amióta az első Orbán-kormány idején
az Áldás Népesség mozgalomban az általam vezetett család- és egészségügy
csoportba jelentkezett munkára.
Hamarosan csak ő maradt a 17 emberből. De máig kitart, s gyakran itt is
megjelenik rendezvényeimen, amikor utazásait úgy tudja szervezni. 
Egyébként rakodási szünetekben múzeumok, kiállítások megtekintésével,
templomok látogatásával, operaelőadásokkal vagy a nagyok sírjainak
látogatásával tölti idejét. Öt gyermekét pedig diplomához juttatta. 
Miközben megmaradt hamisítatlan székely embernek.



